Griekwas: Brent en Bergh loop voor | Netwerk24
Deur Medewerker 02 September 2018 07:08
Die gewese Pumas-afrigter Brent Janse van Rensburg en die huidige Griekwas-hulpafrigter, Pieter Bergh, loop voor in die wedloop om dié week as die nuwe Griekwas-afrigter aangewys te word.
Brent Janse van Rensburg, voormalige breier van die Pumas, het sy oog op die pos as Griekwas-afrigter. Foto: Argief
Dit kom nadat ’n handvol kandidate op die kortlys – onder wie Janse van Rensburg, Bergh, die voormalige Leeus-breier Eugene Eloff en die Luiperds-afrigter, Jonathan Mokuena – verlede week vir onderhoude genooi is om voorleggings te doen.
Die Griekwas Rugbyunie het vroeër besluit om nie die huidige afrigter, Peter Engledow, se kontrak te hernu nie.
Die aankondiging oor wie Engledow sal opvolg, word vir Dinsdag beplan omdat Griekwas se bestuur die naweek by die Zambiese Sewestoernooi saam met hul span is en eers Maandag terugkeer.
Volgens Rapport se inligting was Eloff die enigste kandidaat met wie geen onderhoud gevoer is nie. Hy het wel ’n voorlegging per e-pos gedoen.
Mokuena, Janse van Rensburg en Bergh is almal deur die onderhoudsproses, met laasgenoemde twee wat na verneem word die grootste indruk gemaak het.
Daar is altesame 25 aansoeke vir die pos ontvang.
Die nuwe afrigter sal op 1 November in die pos begin, met Engledow wat nog vir die res van die Currie­beker in beheer sal wees.
Van Rensburg was tot onlangs die Pumas se afrigter en het vanjaar die SuperSport-reeks gewen. Sy span het Griekwas in die eindstryd geklop.
Hy was al voorheen afrigter van Boland, het ook afrigtingsposte by die Goue Leeus en Kings beklee, en was ook ’n ruk lank direkteur van rugby by Grey High School.
Meer oor: Brent Janse Van Rensburg | Pieter Bergh